VISOKO UČILIŠTE ALGEBRA
**ZAGREB, REPUBLIKA HRVATSKA**

**Ime i prezime studenta**
(Arial, 14, Bold)

**UPUTE ZA IZRADU ESEJA**(NASLOV ESEJA, Arial, 20, Bold)

ESEJ
(Arial, 14)

Zagreb, listopad 2023.
(Arial, 14)

# Sažetak

**Esej, odnosno seminarski rad, je pregledni rad, što znači da pruža pregled literature vezane uz pojedino područje ili temu, daje prikaz teorijskih i empirijskih radova o određenoj temi. Esej je potrebno postaviti problemski, odnosno u njemu analizirati neku pojavu te zauzeti argumentirano stajalište o temi. Osnovni elementi koje esej treba imati su uvod, središnji dio (razrada teme) i zaključak.**

# Uvod

U **uvodu** se definira područje ili tema rada, ključni koncepti, ciljevi rada te se prezentira struktura rada.

**Središnji dio**, odnosno razrada teme, podijeljen je u različite naslove i, prema potrebi, podnaslove. Temu je potrebno obraditi na sustavan način, jasno prezentirajući osnovne ideje. Nužno je da je u radu jasan logički slijed u prezentaciji ideja ili informacija te u zaključivanju. Nužna je objektivnost u pisanju, što podrazumijeva izbjegavanje pisanja u prvom licu jednine, izbjegavanje moraliziranja te iznošenja (direktno ili indirektno) osobnih neutemeljenih pretpostavki i stereotipova.

**Zaključak** proizlazi iz osnovnih ideja obrađenih u središnjem dijelu rada te ne donosi nove informacije.

**Sažetak** rada u kratkim crtama sažima cijeli rad – od uvodnih napomena, preko razrade teme do zaključka koji je donesen. Iako se u radu nalazi na početku, piše se zadnji, nakon napisanog cijelog rada.

Esej treba uključivati sljedeće elemente:

* naslovna stranica;
* sažetak;
* uvod;
* središnji dio (razrada teme);
* zaključak;
* popis literature.

Duljina eseja treba biti između 1500 i 1600 riječi, uključujući naslovnicu, popis literature, i sažetak koji sadrži 150-200 riječi.

# Upute za pisanje eseja

## Naslovna stranica

**Naslovna stranica** je prva stranica rada i ne označava se rednim brojem. Ona mora sadržavati sljedeće podatke:

* naziv visokog učilišta, grad, državu;
* ime i prezime autora/autorice;
* naslov rada;
* mjesto i godinu predaje rada.

## Oblikovanje teksta

Potrebno je pridržavati se sljedećih tehničkih uputa:

* sve margine: 3 cm;
* veličina slova: 12, oblik: Arial, prored: 1,5;
* stranice moraju biti označene rednim brojem (dolje desno), pri čemu se prva brojčana oznaka stavlja na prvu stranicu (ne na naslovnu);
* tekst je potrebno pisati s obostranim poravnanjem;
* tekst se piše bez dodatnih uvlaka;
* prored između paragrafa treba biti ujednačen;
* glavni tekst mora biti podijeljen u poglavlja, potpoglavlja,…, pri čemu se glavni naslovi trebaju pisati tiskanim i podebljanim slovima veličine 14, a podnaslovi u kurzivu veličine 12, s brojčanim označavanjem arapskim brojkama, pri čemu je prije naslova, a iza zadnjeg broja potrebno staviti točku, npr. 1., 1.2., …;
* u hrvatskom tekstu ne smiju se koristiti engleske ili neke druge strane riječi – izuzetak su slučajevi kada za navedeni pojam nema hrvatske riječi pa se tada može napisati prepoznatljiv strani naziv u kurzivu;
* kada se prvi put koristi kratica potrebno je navesti puni izraz u zagradama;
* decimalno mjesto odvaja se zarezom (npr. 567,89), a tisućice se odvajaju točkom (npr. 1.989 ili 12.345.567);
* bilješke (fusnote) se ispisuju na dnu stranice – označavaju se od rednog broja 1 i nadalje, veličina slova je 10, a prored 1.

## Tablice i slike

Tablice i slike moraju imati naslov. Naslov tablice stavlja se iznad nje, a naslov slike ispod nje. Tablice i slike moraju biti numerirane odvojeno, što znači da se slike označavaju posebno i tablice posebno. U tekstu je potrebno pozvati se na njih na način da se navede njihov broj, npr. (Tablica 2.). Ako je tablica ili slika preuzeta iz literature, potrebno je ispod nje navesti točan izvor (npr. Izvor:….). Oblik slova na slikama, u tablicama i tekstu moraju biti istovjetni, dok je veličina slova u tablicama (i slikama) 10. Isto tako, prored u naslovu tablica i slika, kao i u tablicama i slikama razlikuje se od onoga u tekstu te iznosi 1. Slike i tablice moraju biti sve crtane i pisane jednakim načinom. Slike i tablice ne smiju biti umetnute u tekst, već centrirane kako je prikazano u primjerima.

**Primjer:** Tablica

Tablica 1. Stopa zaposlenosti (%)

|  |  |  |
| --- | --- | --- |
|  | **2020** | **2021** |
| **EU** | 71,7 | 73,1 |
| **Belgija** | 69,7 | 70,6 |
| **Danska** | 77,8 | 79,1 |
| **Njemačka**  | 78,2 | 79,6 |
| **Estonia** | 79,1 | 79,3 |
| **Španjolska** | 65,7 | 67,7 |
| **Francuska** | 72,1 | 73,2 |
| **Hrvatska** | 66,9 | 68,2 |

IZVOR: EUROSTAT, 2021.

**Primjer:** Slika

Slika 1. Stopa zaposlenosti (%)

IZVOR: EUROSTAT, 2021

## Korištenje različitih izvora

Prilikom izrade rada poželjno je koristiti raznovrsnu i relevantnu literaturu, uz kritičnost prema odabiru izvora. Citati i parafraze u tekstu moraju biti jasno naznačeni referencom. Korištenje citata i podataka bez navođenja izvora (reference) smatra se plagijatom.

U čim većoj mjeri pišite svojim riječima. Time možete puno bolje sažeti sadržaj, a ujedno iskazujete i svoje razumijevanje članka. Kada prenosite misli drugih autora, ispravno je citirati (ako ih prenosite doslovno) ili prepričati (parafrazirati) te u oba slučaja navesti referencu. Ako ne navedete referencu, riječ je o plagiranju.

Ako u izradi svog rada koristite alate umjetne inteligencije to je potrebno navesti na način da se na kraju popisa literature navede izjava, na primjer: U izradi ovog eseja korišten je Chat GPT.

Plagijat je svako korištenje tuđih ideja, mišljenja ili teorija, bilo doslovno, bilo parafrazirano, u kojemu se ne navodi autor odnosno izvor informacija. Takav čin predstavlja krađu autorstva, te je potpuno neprihvatljiv u stručnim, znanstvenim i studentskim radovima.

## Citiranje i navođenje autora u tekstu

Početak i kraj citata označavaju se navodnicima. Na kraju citata potrebno je precizno navesti izvor po pravilima za navođenje literature. Pri pozivanju na druge autore i djela, neovisno radi li se o citatima ili o pozivanju na ideju drugog autora, izvor se navodi u tekstu, a ne u bilješkama. Referenca u tekstu se stavlja u uglate zagrade, a sadrži broj. Svi korišteni izvori obavezno se navode u popisu literature.

## Popis literature

Popis literature daje pregled korištene literature. Literatura se navodi prema slijedu pojavljivanja u tekstu. Prilikom navođenja literature potrebno je pridržavati se sljedećih pravila:

* **Knjige:** Inicijali imena autora. Prezime autora, „Naziv knjige”, broj izdanja. Mjesto izdanja: izdavač, godina izdanja.
* **Članci u znanstvenim i stručnim revijama/časopisima:** Inicijali imena autora. Prezime autora, „Naziv članka”, Naziv revije/časopisa, broj revije/časopisa, stranice, mjesec. godina.
* **Mrežni izvori:** Mrežni izvori se navode na isti način kao i ostali izvori – razlika je u tome što se kraj takvog izvora na kraju navodi i naslov mrežne stranice i datum pristupa.

**Primjer:**

Reference treba numerirati uzastopno s uglatim zagradama. Kad odabirete stil referenciranja, odaberite IEEE kao u ovom primjeru. Ako koristite Zotero, alat će formatirati reference i literaturu prema odabranom stilu referenciranja bilo da se radi o knjigama [1] [2], člancima [3] ili mrežnim stranicama [4].

# Zaključak

Zaključak proizlazi iz osnovnih ideja obrađenih u središnjem dijelu rada te ne donosi nove informacije.

# Popis literature

[1] L. Foulkes, „Learn Microsoft Office 2019: A comprehensive guide to getting started with Word, PowerPoint, Excel, Access, and Outlook”. Birmingham: Packt Publishing, 2020.

[2] E. P. Yulanda, “A Literature Review: Microsoft Word in Improving Writing Skill during Hybrid Learning”, JPMI, vol. 3, no. 2, pp. 350-356, Jun. 2023.

[3] Europska komisija: Komunikacija Komisije Europskom parlamentu, Vijeću, Europskom gospodarskom i socijalnom odboru i odboru regija o uspostavi europskog prostora obrazovanja do 2025. Bruxelles, 30.9.2020. COM(2020) 625 final. Pristupljeno: 10.11.2023. na mrežnim stranicama: <https://eur-lex.europa.eu/legal-content/HR/TXT/PDF/?uri=CELEX:52020DC0625>